Κανονισμός (ΕΚ, Ευρατόμ) αριθ. 2181/2003 του Συμβουλίου

της 8ης Δεκεμβρίου 2003

σχετικά με μεταβατικά μέτρα για τη μεταρρύθμιση του κανονισμού υπηρεσιακής κατάστασης, ιδίως σε ό,τι αφορά τις αμοιβές και τις συντάξεις

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 283,

το άρθρο 13 του πρωτοκόλλου περί προνομιών και ασυλιών των Ευρωπαϊκών Κοινοτήτων,

την πρόταση που υπέβαλε η Επιτροπή, αφού έλαβε τη γνώμη της επιτροπής κανονισμού υπηρεσιακής κατάστασης,

τη γνώμη του Ευρωπαϊκού Κοινοβουλίου(1),

τη γνώμη του Ευρωπαϊκού Δικαστηρίου(2),

τη γνώμη του Ελεγκτικού Συνεδρίου(3),

Εκτιμώντας τα ακόλουθα:

(1) Στο πλαίσιο της αναθεώρησης του ισχύοντος κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που ισχύει για το λοιπό προσωπικό, που είχαν θεσπιστεί το 1962, είναι αναγκαία η χρονική διευθέτηση ορισμένων στοιχείων της αναθεώρησης αυτής: η προσαρμογή των μισθολογικών κλιμάκων με βάση την ισχύουσα μέθοδο, η νέα ειδική εισφορά και το νέο ποσοστό συνταξιοδοτικής εισφοράς θα τεθούν σε ισχύ από την 1η Ιανουαρίου 2004, με τη θέσπιση μεταβατικών μέτρων, ενώ ο αναθεωρημένος κανονισμός που τροποποιεί τον κανονισμό υπηρεσιακής κατάστασης θα τεθεί σε ισχύ από την 1η Μαΐου 2004.

(2) Το Συμβούλιο εξέδωσε κατευθυντήριες γραμμές στις 19 Μαΐου 2003 και ενέκρινε στις 29 Σεπτεμβρίου 2003 την έκθεση της επιτροπής συνεννόησης που συστάθηκε με την απόφαση του Συμβουλίου της 23ης Ιουνίου 1981.

(3) Η νέα ειδική εισφορά εισάγεται λόγω των δαπανών για την κοινωνική πολιτική, για τη βελτίωση των συνθηκών εργασίας και για τα ευρωπαϊκά σχολεία.

(4) Το άρθρο 83 παράγραφος 4 του κανονισμού υπηρεσιακής κατάστασης προβλέπει ότι πρέπει να καθοριστεί νέο ποσοστό συνεισφοράς εάν η ασφαλιστική αποτίμηση του συστήματος συνταξιοδοτήσεως αποδεικνύει ότι το ποσό της συνεισφοράς των υπαλλήλων είναι ανεπαρκές για την εξασφάλιση της χρηματοδότησης του ενός τρίτου των προβλεπόμενων παροχών στο σύστημα συνταξιοδότησης. Η αποτίμηση αυτή έδειξε ότι οι σημερινές εισφορές των υπαλλήλων δεν επαρκούν για τη χρηματοδότηση του ενός τρίτου των παροχών που καταβάλλονται.

(5) Σύμφωνα με το άρθρο 65 του κανονισμού υπηρεσιακής κατάστασης, το Συμβούλιο προβαίνει κατ' έτος σε εξέταση, και ενδεχομένως σε αναπροσαρμογή, των αποδοχών των υπαλλήλων και του λοιπού προσωπικού των Κοινοτήτων. Σύμφωνα με την πρόταση που ενέκρινε το Συμβούλιο, οι μισθολογικές κλίμακες θα προσαρμοστούν με βάση την ισχύουσα μέθοδο. Για το σκοπό αυτό, η περίοδος ισχύος του παραρτήματος ΧΙ του κανονισμού υπηρεσιακής κατάστασης, η οποία έληξε την 30ή Ιουνίου 2003, θα επεκταθεί ανάλογα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι παράγραφοι 1 έως 5 του άρθρου 66α του κανονισμού υπηρεσιακής κατάστασης αντικαθίστανται από τα ακόλουθα:

"1. Κατά παρέκκλιση του άρθρου 3 παράγραφος 1 του κανονισμού (ΕΟΚ, Ευρατόμ, ΕΚΑΧ) αριθ. 260/68(4), εφαρμόζεται έκτακτο μέτρο όσον αφορά τις αμοιβές που καταβάλλονται από τις Κοινότητες στο εν ενεργεία προσωπικό, αποκαλούμενο 'έκτακτη εισφορά', από 1ης Ιανουαρίου 2004.

2. Το ποσοστό αυτής της ειδικής εισφοράς, το οποίο θα εφαρμόζεται στη βάση που ορίζεται στην παράγραφο 3 ανέρχεται σε 2,5 %.

3. α) Βάση για την ειδική εισφορά αποτελεί ο βασικός μισθός για το βαθμό και το κλιμάκιο που χρησιμοποιούνται για τον υπολογισμό της αμοιβής, μείον:

- τις εισφορές κοινωνικής ασφάλισης και συνταξιοδότησης και τους φόρους, προ της ειδικής εισφοράς, που καταβάλλονται από τον υπάλληλο στον ίδιο βαθμό και κλιμάκιο χωρίς εξαρτώμενα πρόσωπα κατά την έννοια του άρθρου 2 του παραρτήματος VII και

- ένα ποσό ίσο προς το βασικό μισθό υπαλλήλου στο βαθμό D4, κλιμάκιο 1·

β) Οι συντελεστές που χρησιμοποιούνται για τον καθορισμό της βάσης για την ειδική εισφορά εκφράζονται σε ευρώ και έχουν σταθμιστεί με βάση το 100.

4. Η ειδική εισφορά παρακρατείται μηνιαίως στην πηγή· το προϊόν της εισφοράς εγγράφεται ως έσοδο στο γενικό προϋπολογισμό των Ευρωπαϊκών Κοινοτήτων."

Άρθρο 2

Από την 1η Ιανουαρίου 2004, το ποσοστό συνεισφοράς που προβλέπεται στο άρθρο 83 παράγραφος 2 του κανονισμού υπηρεσιακής κατάστασης ορίζεται σε 9,25 %. Το μέγιστο ποσοστό για τις καταβολές που προβλέπει το άρθρο 42 του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων ορίζεται σε 18,5 %.

Άρθρο 3

1. Στο άρθρο 15 παράγραφος 1, του παραρτήματος ΧΙ του κανονισμού υπηρεσιακής κατάστασης, οι λέξεις "30 Ιουνίου 2003" αντικαθίστανται από τις λέξεις "30 Ιουνίου 2004".

2. Για το έτος 2003, η αναπροσαρμογή του ύψους των αποδοχών που προβλέπεται στο άρθρο 65 παράγραφος 1 του κανονισμού υπηρεσιακής κατάστασης αρχίζει να ισχύει από την 1η Ιανουαρίου 2004, κατά παρέκκλιση από το άρθρο 3 παράγραφος 1 του παραρτήματος ΧΙ του κανονισμού υπηρεσιακής κατάστασης.

3. Σύμφωνα με τα στοιχεία που προβλέπονται στο παράρτημα ΧΙ του κανονισμού υπηρεσιακής κατάστασης, το ύψος αυτής της αναπροσαρμογής ανέρχεται σε 3,4 %.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Εφαρμόζεται από τις 8 Δεκεμβρίου 2003 μέχρι την ημερομηνία εφαρμογής του καθεστώτος του Συμβουλίου για την τροποποίηση του κανονισμού υπηρεσιακής κατάστασης και του καθεστώτος που ισχύει για το λοιπό προσωπικό, που προτάθηκε από την Επιτροπή την 18η Νοεμβρίου 2003, αλλά το αργότερο μέχρι την 30ή Ιουνίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Δεκεμβρίου 2003.

Για το Συμβούλιο

Ο Πρόεδρος

F. Frattini

(1) Γνώμη που εδόθη στις 4 Δεκεμβρίου 2003 (δεν έχει ακόμα δημοσιευθεί στην Επίσημη Εφημερίδα).

(2) Γνώμη που εδόθη στις 5 Νοεμβρίου (δεν έχει ακόμα δημοσιευθεί στην Επίσημη Εφημερίδα).

(3) Γνώμη που εδόθη στις 27 Νοεμβρίου (δεν έχει ακόμα δημοσιευθεί στην Επίσημη Εφημερίδα).

(4) EE L 56 της 4.3.968, σ. 8· κανονισμός όπως τροποποιήθηκε τελευταία από τον κανονισμό (ΕΚ, Ευρατόμ) αριθ. 1750/2002 (ΕΕ L 264 της 2.10.2002, σ. 15).